1. F'dan il-Ħadd, il-partit tagħna huwa miġbur sabiex jiddiskuti l-pożizzjoni preżenti tal-pajjiż. F'dawn l-erba' snin ta' din il-leġislatura, tant sar xogħol li huwa tajjeb li l-partit jassigura li, dak li sar, jiġi mxandar hemm barra. Fil-ġimgħat li għaddew, kull ministeru ħa ħsieb li jinforma lill-poplu direttament b'numru ta' punti li saru f'din il-ħidma. Meta taqrahom tagħraf kemm saret ħidma li, fir-realtà, ma tasalx fid-djar tan-nies jekk mhux permezz ta' pubblikazzjoni li tkun faċli li tinftiehem u tinqara'. 2. Ħafna drabi, min ikun fil-politika ma jirrealizzax kemm il-lingwaġġ tiegħu jkun wieħed li ma jinftehimx. Jitkellem b'mod li min qed jisimgħu, li mhuwiex intiż fil-ħidma li huwa jwettaq ta' kuljum, ma jkunx jista' jifhem. Diġà għandek numru ta' persuni fis-soċjetà li, jingħad x'jingħad, ma jsegwux. Għaldaqstant huwa importanti li l-vuċi tagħna tuża kliem u lingwaġġ li jiġi apprezzat u miftiehem. Il-politika tagħna tiddependi fuq dan. Tiddependi fuq kemm hija kapaċi twassal il-messaġġ ta' dak li sar għall-poplu. 3. Għalhekk huwa dejjem vitali li f'dan il-Kunsill Ġenerali jkun hemm vuċijiet differenti. Vuċijiet fi ħdan il-partit li huma kapaċi ferm iktar li jfehmu fi kliemhom dak li sar. Il-partit għandu biex jiftaħar għax, minkejja d-diffikultajiet kollha li rajna u li għadna qed naraw, sar ħafna. Ix-xenarju ekonomiku qiegħed il-ħin kollu jbaqbaq. Dak li qiegħed jerġa' jseħħ fil-Greċja huwa ta' inkwiet għalina lkoll. Huwa ta' inkwiet għax kollass politiku f'dak l-Istat, sija b'partit fl-estrem fil-gvern jew għax tibqa' ma tistax tiġi ffurmata koalizzjoni, jibgħatna lkoll lura. 4. Pajjiżna żamm sod quddiem il-mewġ u l-irwiefen li ġew u li ġejjin minn kull direzzjoni. L-inkwiet li ġie mill-gwerra ċivili fil-Libja, it-tibdil fit-tmexxija tat-Tuneżija u l-Eġittu kien mewġ qawwi wkoll. Daqshekk ieħor dak li ġie mill-kriżi ekonomika, l-ewwel mill-Istati Uniti; it-tieni, direttament mill-Ewropa fiż-Żona Ewro u t-tielet, mill-baċċin tal-Mediterran. Flimkien, u b'mod ferm iktar determinanti, dak li ġie miż-żieda fil-prezzijiet tal-gass u taż-żejt. 5. Il-Prim Ministru Lawrence Gonzi, flimkien mal-Viċi Prim Ministru Tonio Borg, raw dan kollu quddiemhom. Ittieħdu d-deċiżjonijiet it-tajba. Dawk li ppermettew lill-poplu jibqa' għaddej bil-ħajja tiegħu ta' kuljum. Il-politika tinteressa lin-nies, però rridu nammettu li f'dawn is-snin naqqset sew mill-importanza tagħha. Dan għax għandna iktar persuni li għandhom moħħhom mistrieħ minna. M'għadx hawn Gvern fejn mil-lum għall-għada jaqbad u jivvinta xi ħaġa ġdida. L-ansjetà, il-biża' u l-preokkupazzjoni li kellna, illum spiċċaw. Il-poplu qiegħed jgħix fil-paċi u fl-istabilità. Anzi, jrid ikompli jgħix hekk. 6. Il-Partit Nazzjonalista huwa l-garanzija tal-futur. Il-poplu jagħraf li, minkejja n-nuqqasijiet ta' imperfezzjoni tagħna, xorta waħda aħna dawk li kapaċi mmexxu 'l quddiem fil-paċi u l-ġid soċjali u ekonomiku. Il-pajjiż għadda minn diversi diffikultajiet. Aħna l-politiċi fil-Gvern għaddejna u għadna għaddejjin minn diversi problemi, però dawn mhux talli ma dgħajfuniex iżda ssudawna u għaqqduna iktar. Wara dan il-Ħadd, wara dan il-Kunsill, il-partit ser joħroġ ferm iktar magħqud, b'saħħtu u ppreparat għall-impenji politiċi li ġejjin.
Lejn il-Kunsill